用敖教所贈詩韻送行
作者：陳淳
朝代：宋

paragraphs: 臞菴先生仙籍豪，固非塵中浪骼骨。
挺特不隨時世粧，那學兒女誇首髴。
朅來龍江主文盟，鑪錘廣大無棄物。
裁狂雕朽誰弗容，遊刃三年不少𠜾。
野人掩關北溪曲，於道未能探絲忽。
甘謝馳驅抱孤拙，反獲優容免呵咄。
紆軫衡茅過招邀，寘之學海滄流潏。
道德淵源漫斟酌，理義芻豢飽齧齕。
由堂賜室縱步躡，淵鱗騫翼恣手捽。
金篦刮瘼丹起廢，萬斛塵胸爲一拂。
要令齪齪鑛璞姿，無或晶光向埋沒。
云何聚散不可常，征車已駕城東月。
當今中原若角崩，曦娥薄蝕耀計孛。
廟堂側席急選用，英才詎復偏方屈。
便起鴞林簉鵷行，感時怒豎衝冠髮。
整頓乾綱靖坤維，扶掖炎精夐熛欻。
拯危直鼓濟商楫，逢邪須奮擊泚笏。
挽回一氣轉洪鈞，平地春雷百蟄出。
雍容細旃講唐虞，正鞸垂紳其弁突。
抑均斯道覺斯民，何但諸王私蔭樾。